钦定古今图书集成/明伦汇编/官常典/第358卷 > 潘士藻
## 钦定古今图书集成/明伦汇编/官常典/第358卷 > 潘士藻

按《明外史李沂传》：“潘士藻，字去华，婺源人。万历十一
年进士。授温州推官，擢御史，巡视北城。近侍侯进忠、
牛承忠私出禁城，狎妇女，逻者执之，为所殴，诉于士
藻，私牒司礼监治之。帝恚曰：‘东厂何事，乃自外庭发’？
杖两阉，毙其一。中官张鲸方掌东厂，怒。会火灾修省，
士藻言：‘今天下之患，莫大于君臣之意不通。宜仿祖
制及近时平台暖阁召对故事，面议所当施罢。撤大
工以俟丰岁；蠲织造、烧造以昭俭德。免金花额外征，
以佐军食。且时召讲读诸臣，问以经史。对贤人君子
之时，多自能以敬易肆，以义夺欲。修省之实，无过于
此’。”鲸乃激帝怒，谪广东布政司照磨。科道交章论救，
不听。寻擢南京吏部主事，再迁尚宝卿，卒官。